IZVEDBENA UREDBA KOMISIJE (EU) 2020/485

z dne 2. aprila 2020

o spremembi Priloge I k Izvedbeni uredbi (EU) 2018/659 glede vstopa živih enoprstih kopitarjev ter semena, jajčnih celic in zarodkov enoprstih kopitarjev iz Tajske v Unijo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (1), in zlasti člena 17(3) Direktive,

ob upoštevanju Direktive Sveta 2009/156/ES z dne 30. novembra 2009 o pogojih v zvezi z zdravstvenim varstvom živali, ki ureja premike in uvoz kopitarjev iz tretjih držav (2), ter zlasti člena 2(i), člena 12(1), (4) in (5), člena 13(2), členov 15 in 16 ter člena 19(a) in (b) Direktive,

ob upoštevanju naslednjega:

(1) Izvedbena uredba Komisije (EU) 2018/659 (3) določa seznam tretjih držav in delov ozemlja tretjih držav, iz oz. s katerih je dovoljen vstop enoprstih kopitarjev ter njihovega semena, jajčnih celic in zarodkov v Unijo. Določa tudi pogoje v zvezi z zdravjem živali in izdajanjem spričeval, ki se uporabljajo za navedene pošiljke.

(2) Direktiva 2009/156/ES določa zahteve v zvezi z zdravstvenim varstvom živali, ki urejajo uvoz enoprstih kopitarjev v Unijo. Določa, da je uvoz enoprstih kopitarjev v Unijo dovoljen iz tretje države, ki je prosta afriške konjske kuge.

(3) Direktiva 92/65/EGS določa zahteve v zvezi z zdravstvenim varstvom živali, ki urejajo uvoz semena, jajčnih celic in zarodkov enoprstih kopitarjev v Unijo. Določa, da se v Unijo lahko uvozi le tisto blago, ki prihaja iz tretje države ali z dela ozemlja tretje države s seznama tretjih držav, sestavljenega v skladu z navedeno direktivo.

(4) Posebna pravila za nadzor pošiljk živali v tranzitu so določena v poglavjih III in IV Delegirane uredbe Komisije (EU) 2019/2124 (4).

(5) Tajska je 27. marca 2020 Svetovni organizaciji za zdravje živali (OIE) sporočila izbruh afriške konjske kuge. Vstop enoprstih kopitarjev in zarodnega materiala enoprstih kopitarjev iz Tajske v Unijo ne bi več smel biti dovoljen. Zato bi bilo treba spremeniti vnos za Tajsko v Prilogi I k Izvedbeni uredbi (EU) 2018/659, tako da vstop enoprstih kopitarjev in zarodnega materiala enoprstih kopitarjev iz Tajske v Unijo ni več dovoljen.

(6) Izvedbeno uredbo (EU) 2018/659 bi bilo zato treba ustrezno spremeniti.

(7) Glede na tveganja za zdravje živali bi morala sprememba vnosa za Tajsko v Prilogi I k Izvedbeni uredbi (EU) 2018/659 začeti veljati čim prej.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 V Prilogi I k Izvedbeni uredbi (EU) 2018/659 se vnos za Tajsko nadomesti z naslednjim: „TH Tajska TH-0 celotno ozemlje države G – – – – – – – – – –“

Člen 2 Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 2. aprila 2020 Za Komisijo Predsednica Ursula VON DER LEYEN

(1) UL L 268, 14.9.1992, str. 54.

(2) UL L 192, 23.7.2010, str. 1.

(3) Izvedbena uredba Komisije (EU) 2018/659 z dne 12. aprila 2018 o pogojih za vstop v Unijo živih enoprstih kopitarjev ter semena, jajčnih celic in zarodkov enoprstih kopitarjev (UL L 110, 30.4.2018, str. 1).

(4) Delegirana Uredba Komisije (EU) 2019/2124 z dne 10. oktobra 2019 o dopolnitvi Uredbe (EU) 2017/625 Evropskega parlamenta in Sveta glede pravil o uradnem nadzoru pošiljk živali in blaga, ki so v tranzitu, se prenašajo ali nadalje prevažajo skozi Unijo, ter o spremembi uredb Komisije (ES) št. 798/2008, (ES) št. 1251/2008, (ES) št. 119/2009, (EU) št. 206/2010, (EU) št. 605/2010, (EU) št. 142/2011 in (EU) št. 28/2012, Izvedbene uredbe Komisije (EU) 2016/759 ter Odločbe Komisije 2007/777/ES (UL L 321, 12.12.2019, str. 73).